Donbassi sõja kronoloogia (2014. aasta oktoober–detsember)

Ukrainas Euromaidani liikumise, Ukraina revolutsiooni ja Krimmi annekteerimise järel alanud Donbassi sõja (Vene-Ukraina "hübriidsõja") kronoloogia, sündmused alates 2014. aasta 1. oktoobrist kuni 31. detsembrini. Varasema aja sündmused on kajastatud artiklites 2014. aasta märtsi–juuni ja juuli–septembri kohta ning järgneva aja sündmused artiklis, kus on sündmuste kronoloogia alates 2015. aasta jaanuarist.

Oktoober

Oktoobri I pool

1. oktoober
Štšastja juures sai haavata seitse Ukraina sõjaväelast, Donetski linnavalitsuse teatel hukkus sõjategevuse tagajärjel üheksa rahulikku elanikku, 30 inimest sai vigastada. 

Donetski oblasti kuberneri pressiteenistus andis teada, et teated valitsusvastaste relvajõudude esindajatega peetavatest läbirääkimistest Donetski lennujaama vahetamise kohta mõne teise territooriumi vastu ei vasta tõele.

2. oktoober
Ukraina Rahvusliku Julgeoleku ja Kaitse Nõukogu (URJKN) Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul üks Ukraina sõjaväelane, 18 sõjaväelast sai haavata. Polkovnik Lõssenko teatel on tuvastamata 552 hukkunud sõjaväelase isikud. Hommikul taasalustasid valitsusvastased relvajõud rünnakut Donetski lennujaamale. Pressiesindaja teatel on lennujaam jätkuvalt valitsusvägede kontrolli all.

Euroopa Nõukogu Parlamentaarne Assamblee kutsus Venemaad üles viima oma väed välja Ida-Ukrainast ja Ukraina piiridelt.

Õhtupoolikul Donetski kesklinna tabanud suurtükirünnakus hukkus 38-aastane Šveitsi kodanik, Rahvusvahelise Punase Risti töötaja. 4. oktoobril teatas Punane Rist oma tegevuse peatamisest Donetskis ja Ukrainas.

3. oktoober
URJKN Info-analüütilise keskuse teatel hukkus möödunud ööpäeva jooksul kaks Ukraina sõjaväelast, 9 sai haavata. Jätkusid valitsusvastaste relvajõudude rünnakud Donetski lennujaamale ja Debaltsevele. Lahingupaiga lähistel viibinud ajakirjaniku teatel hukkus Donetski lennujaama kaitsel 5 Ukraina sõjaväelast. Polkovnik Lõssenko teatel oli hukkunuid üks ja haavatasaanuid kolm.

Valitsusvastased relvajõud võtsid Donetski oblastis oma kontrolli alla mitmeid uusi piirkondi.

Ukraina Julgeolekuteenistus avaldas kaardi Donetski ja Luhanski oblastis valitsusvastaste jõudude poolt 14. aprillist kuni 1. oktoobrini 2014 toimepandud kuritegude kohta.

President Porošenko teatel oli "terrorismivastase operatsiooni" (ATO) käigus hukkunud ametlikult kinnitatud andmetel 967 Ukraina sõjaväelast, kelle hulka oli arvatud Ukraina relvajõudude, julgeolekuteenistuse ja rahvuskaardi võitlejad ning piirivalvurid. President nimetas teateid Ilovaiskis hukkunud tuhandest Ukraina sõjaväelasest FSB poolt levitatavaks valeks.

4. oktoober
URJKN Info-analüütilise keskuse pressiesindaja teatel hukkus möödunud ööpäeva jooksul kaks Ukraina sõjaväelast, haavatasaanute arv oli täpsustamisel. Jätkusid valitsusvastaste relvajõudude rünnakud Donetski lennujaamale.

ÜRO andmetel oli 30. septembri seisuga Ida-Ukrainas konflikti algusest alates hukkunud 3627 inimest, 8447 inimest oli saanud haavata. ÜRO teatel oli konfliktipiirkonnas elavast 5 miljonist inimesest 379 tuhat siirdunud Ukraina teistesse piirkondadesse ning enam kui 426 tuhat inimest naaberriikidesse.

Valitsusvälise organisatsiooni "Sõjalis-poliitiliste uuringute keskus" (Kiiev) infoturbe ala ekspert Vjatšeslav Gussarovi arvates ei sõltu kaasaegse riigi tugevus üksnes riigi majanduslikust ja poliitilisest potentsiaalist, vaid ka riigi infoturbe süsteemist.

5. oktoober
URJKN Info-analüütilise keskuse teatel hukkus möödunud ööpäeva jooksul kaks Ukraina sõjaväelast, 6 sai haavata. Jätkusid valitsusvastaste relvajõudude rünnakud Donetski lennujaamale ja teistele valitsusvägede kontrolli all olevatele asustatud punktidele.

6. oktoober
URJKN Info-analüütilise keskuse teatel hukkus möödunud ööpäeva jooksul üks Ukraina sõjaväelane, 13 sai haavata. Siseministeeriumis on tuvastatud enam kui kahesaja lahingupiirkonnas hukkunu isikud, sõjategevuse ajal (aprilli keskpaigast) on registreeritud enam kui 1000 teadet tundmatute surnukehade leidmise kohta.

Ukraina välisministeeriumi teatel oli 5. septembrist kehtima hakanud relvarahu ajal, ehk ühe kalendrikuu jooksul, vastaspoole relvajõudude poolt sooritatud umbes 1200 rünnakus saanud surma 56 Ukraina sõjaväelast ja haavata 316 sõjaväelast; hukkunud oli ka 32 tsiviilisikut.

Dmõtro Tõmtšuki andmetel oli Donbassis umbes 3000 Venemaa Föderatsiooni sõjaväelast. Donetski lennujaama ja Avdijivka piirkonda oli saabunud uus kogus VF soomustehnikat.

1. novembril ametisse astuv Euroopa Liidu kõrge esindaja välisasjade ja julgeolekupoliitika alal Federica Mogherini avaldas arvamust, et Euroopa Liit ei tohiks lubada maismaaühenduse loomist okupeeritud Krimmi ja Venemaa vahele.

7. oktoober
Ukraina peaprokuröri asetäitja, sõjaväe peaprokuröri kindralmajor Anatoli Matiosi teatel hukkus möödunud ööpäeva jooksul viis Ukraina sõjaväelast, 28 sai haavata. Kindralmajori teatel on "terrorismivastase operatsiooni" (ATO) algusest alates hukkunud 953 Ukraina sõjaväelast ja saanud haavata 3627 sõjaväelast. 5. septembri relvarahu kehtimise ajal oli kindralmajori teatel hukkunud 64 ja saanud haavata 346 Ukraina sõjaväelast ning hukkunud 33 rahulikku elanikku.

8. oktoober
URJKN Info-analüütilise keskuse pressiesindaja teatel hukkus möödunud ööpäeva jooksul kolm Ukraina sõjaväelast, kaksteist sõjaväelast sai haavata.

Kaitseminister Valeri Geletei nimetas kolmapäevasel pressikonverentsil Venemaaga peetava sõja alguskuupäevana 1. augustit. Tema kinnitusel ei alanud sõda 24. augustil, Kiievis peetud iseseisvuspäeva paraadi taustal, vaid varem, 1. augustil, valitsusvägede poolt "terrorismivastase operatsiooni" (ATO) käigus saavutatud edusammude taustal, kui valitsusväed olid sisenemas Luhanskisse, Donetskisse ja Gorlivkasse.

9. oktoober
URJKN Info-analüütilise keskuse pressiesindaja teatel hukkus möödunud ööpäeva jooksul üks Ukraina sõjaväelane, 4 sai haavata. Valitsusvastaste relvajõudude peaeesmärgiks oli endiselt Donetski lennujaama vallutamine.

Dmõtro Tõmtšuki andmetel sisenes möödunud kahe ööpäeva jooksul läbi Luhanski oblasti Izvarõne piiripunkti Ukraina territooriumile vähemalt 40 autobussitäit Venemaal ettevalmistuse läbinud vastaspoole võitlejat.

Ukraina piirivalveteenistuse teatel fikseeriti alates kolmapäevast 8. oktoobrist kella 15-st mitme Venemaa Föderatsiooni relvajõudude kolonni lahkumine valitsusvastaste jõudude kontrolli all oleva Donetski oblasti Uspenka piiripunkti kaudu tagasi Venemaa Föderatsiooni territooriumile. Ööl vastu 10. oktoobrit sisenes sama teed pidi Venemaalt Ukrainasse umbes 30 ühikust sõjatehnikast koosnev kolonn.

Ameerika Ühendriikide saadik OSCE juures Daniel Baer väljendas arvamust, et OSCE teostatav monitooring Ukraina-Venemaa piiril ei ole adekvaatne. Umbes 300 kilomeetri ulatuses piiri Venemaaga ei ole Ukraina kontrolli all, OSCE erimissiooni vaatlejatel on juurdepääs vaid umbes ühe kilomeetri pikkusele piirilõigule.

NATO peasekretäri asetäitja Alexander Vershbow väljendas Deutsche Wellele antud intervjuus arvamust, et olukord Ida-Ukrainas võib lähiajal veelgi halveneda.

10. oktoober
URJKN Info-analüütilise keskuse pressiesindaja teatel ei hukkunud möödunud ööpäeva jooksul ühtegi Ukraina sõjaväelast, seitse sõjaväelast sai haavata.

Donetski ja Luhanski oblastis töövisiidil viibinud Ukraina relvajõudude ülemjuhataja president Petro Porošenko alustas alluvate kaitsevõime kontrollimist kindlustusrajatiste inspekteerimisega 32 km kaugusel Donetskist. President tutvustas Donetski oblasti uut juhti, endist Ukraina sisevägede ülemat, armeekindral Oleksandr Kihtenkot.

11. oktoober
URJKN Info-analüütilise keskuse pressiesindaja teatel oli 11. oktoobri seisuga "terrorismivastase operatsiooni" (ATO) läbiviimise käigus hukkunud 1052 valitsusvägede võitlejat.

URJKN Info-analüütilise keskuse pressiesindaja teatel hukkus möödunud ööpäeva jooksul üks Ukraina piirivalvur, teated haavatasaanute kohta puudusid. Jätkusid rünnakud Donetski lennuvälja kaitsvate valitsusvägede vastu. Möödunud ööpäeva jooksul ei registreeritud ühtegi Ukraina õhuruumi rikkumist ja õhuluure teostamist.

President Petro Porošenko väljendas 17. oktoobriks kavandatud läbirääkimiste suhtes president Putiniga arvamust, et läbirääkimised ei kujune kergeks.

12. oktoober
URJKN Info-analüütilise keskuse juhataja asetäitja teatel ei hukkunud möödunud ööpäeva jooksul ühtegi Ukraina sõjaväelast, neli sõjaväelast sai haavata. Valitsusvastased relvajõud eiravad Donbassis endiselt relvarahu tingimusi. URJKN teatel on sagenenud suurtükkide kasutamine valitsusvastaste relvajõudude omavahelistes relvakokkupõrgetes.

Der Spiegeli andmetel ei pea Saksamaa pool kujunenud olukorras otstarbekaks kohtumiste jätkamist Venemaaga ministrite ja valitsusjuhtide tasemel.

13. oktoober
URJKN Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul üks Ukraina sõjaväelane. Pressiesindaja sõnul oli valitsusvastaste relvajõudude peatähelapanu keskendunud viiele punktile, sealhulgas Donetski lennujaam, Jassõnuvata rajoon ja Debaltseve eeslinnad. Toimus kolm rünnakut Donetski lennuvälja kaitsvate valitsusvägede vastu, Debaltseves hukkus vastasjõudude rünnakute tulemusel üks rahulik elanik, üks tsiviilelanik sai haavata.

14. oktoober
URJKN Info-analüütilise keskuse teatel hukkus möödunud ööpäeva jooksul seitse Ukraina sõjaväelast.
 Mariupoli lähistel Sartana alevi juures tabas mürsk matuserongkäiku, hukkus seitse inimest, vähemalt 16 inimest sai haavata.

Ukraina ja Hollandi ekspertidel õnnestus külastada valitsusvastaste relvajõudude kontrolli all olevat Malaisia reisilennuki õnnetuspaika. 298-st pardalolnud inimesest 26 hukkunu surnukehad olid senini leidmata.

15. oktoober
URJKN Info-analüütilise keskuse teatel ei hukkunud möödunud ööpäeva jooksul ühtegi Ukraina sõjaväelast, 12 sõjaväelast sai haavata.

Ukraina välisministeeriumi teatel oli, alates relvarahu kehtimahakkamisest 5. septembril, hukkunud 68 Ukraina sõjaväelast, 428 oli saanud haavata; hukkunud oli ka 51 tsiviilisikut.

Presidendid Porošenko ja Putin leppisid telefonivestluses kokku 16.–17. oktoobril Milanos toimuva kahepoolse kohtumise päevakava suhtes.

Kindral Philip Breedlove andmetel pole Venemaa vägede olulist tagasitõmbamist Ukraina piiridelt märgata, kuigi 11. oktoobril andis Vladimir Putin käsu 17 600 õppustel viibiva VF sõjaväelase naasmiseks baasidesse.

Luhanski oblastis Bahmutivka küla juures sattus valitsusvastaste relvajõudude piiramisrõngasse valitsusvägede kontrollpunkt.

Oktoobri II pool

16. oktoober
URJKN Info-analüütilise keskuse teatel hukkus möödunud ööpäeva jooksul kolm Ukraina sõjaväelast, 9 sai haavata. Aktiviseerus valitsusvastaste relvajõudude tegevus Mariupolist kirdes. Operatiivväejuhatuse Sever teatel hukkus Luhanski oblastis möödunud ööpäeva jooksul üks Ukraina sõjaväelane, viis väeteenistujat sai haavata.

Itaalia peaminister Matteo Renzi pressiesindaja teatel toimub reedel 17. oktoobril Milanos kohtumine, millest võtavad osa Matteo Renzi, Vladimir Putin, Petro Porošenko, Angela Merkel, Francois Hollande, David Cameron, Herman Van Rompuy ja Jose Manuel Barroso.

Ukraina Julgeolekuteenistus andis 10 päeva eest avatud "kuuma liini" kaudu nende poole pöördunud vene perekondadele üle 16 Venemaa Föderatsiooni sõjaväelast.

17. oktoober
President Porošenko kohtus hommikul Milanos Vladimir Putini ja mitmete Euroopa liidritega. Õhtupoolikul kohtumised jätkusid.

URJKN Info-analüütilise keskuse teatel hukkus möödunud ööpäeva jooksul kolm Ukraina sõjaväelast, 10 sai haavata. Jätkus valitsusvastaste relvajõudude koondumine Novoazovski piirkonnas.

18. oktoober
URJKN Info-analüütilise keskuse juhataja asetäitja teatel hukkus möödunud ööpäeva jooksul kaks Ukraina sõjaväelast, kolm sai haavata. Jätkusid valitsusvastaste relvajõudude rünnakud Debaltseve ja Donetski piirkonnas.

19. oktoober
URJKN Info-analüütilise keskuse pressiesindaja teatel ei hukkunud möödunud ööpäeva jooksul ühtegi Ukraina sõjaväelast, kolmteist sai haavata.

20. oktoober
URJKN Info-analüütilise keskuse pressiesindaja teatel hukkus Luhanski oblastis Štšastja ja Frunze lähistel peetud lahingutes mitu valitsusvägede võitlejat, hukkunute täpne arv oli täpsustamisel.

Päeval toimus Donetskis võimas plahvatus, millega kaasnes mitmeid purustusi. Teated plahvatuse põhjuste kohta on vasturääkivad, alates ballistilise raketi Totška tabamusest, lõpetades keemiatehase plahvatusega. Donetski Rahvavabariigi liider Aleksandr Zahhartšenko teatas 5. septembril sõlmitud relvarahu lõpetamisest ühepoolses korras.

Amnesty International süüdistas sõja osapooli inimõiguste rikkumises. Rikkumised polevat siiski nii rängad kui Venemaa meedia seda väitnud on.

21. oktoober
URJKN Info-analüütilise keskuse pressiesindaja teatel ei hukkunud möödunud ööpäeva jooksul ühtegi Ukraina sõjaväelast, haavata sai 4 sõjaväelast. Valitsusvastaste relvajõudude rünnakud olid kõige intensiivsemad Debaltseve piirkonnas.

22. oktoober
URJKN Info-analüütilise keskuse teatel oli olukord Ida-Ukrainas jätkuvalt pingeline. Haavata sai 5 Ukraina sõjaväelast, hukkunuid ei olnud.

Infovastupanu teatel tulistati möödunud ööpäeva jooksul valitsusvägede positsioone 30 korral. Donetskis täheldati VF regulaarvägede sõjaväelaste taasilmumist (eelnevalt olid vene üksused linnast välja viidud), sealhulgas olid linna tulnud võitlejad GRU Omski ja Kostroma spetsnazi ja õhudessantvägede üksustest. 

Viimaste päevade jooksul täheldati mitmel korral Uspenka lähistel asuva Uspenka piiripunkti kaudu Venemaale vene soomustehnika makettide transportimist. Luhanski oblastis on viimasel ajal tugevnenud valitsusvastaste relvajõudude grupeeringute omavahelised vastuolud.

23. oktoober
URJKN Info-analüütilise keskuse teatel hukkus möödunud ööpäeva jooksul üks Ukraina sõjaväelane, kaks sõjaväelast sai haavata. Luhanski oblastis täheldati valitsusvastaste relvajõudude aktiivsuse vähenemist, Donetski oblasti lõunaosas aga aktiivsuse kasvu.

24. oktoober
URJKN Info-analüütilise keskuse teatel ei hukkunud möödunud ööpäeva jooksul ühtegi Ukraina sõjaväelast, kaheksa sõjaväelast sai haavata.

25. oktoober
URJKN Info-analüütilise keskuse teatel ei hukkunud möödunud ööpäeva jooksul ühtegi Ukraina sõjaväelast, kümme sõjaväelast sai haavata. Valitsusvastaste relvajõudude aktiivsuse kasvu ei täheldatud, leidis aset nende ümberdislotseerumine Debaltseve ja Donetski lennuvälja piirkonda.

26. oktoober
URJKN Info-analüütilise keskuse teatel ei hukkunud möödunud ööpäeva jooksul ühtegi Ukraina sõjaväelast, kolm sõjaväelast sai haavata. Kaitseministri asetäitja teatel üks sõjaväelane siiski hukkus. Reedega (24. oktoober) võrreldes täheldati valitsusvastaste relvajõudude aktiivsuse vähenemist.

Ukraina parlamendivalimiste päeval levitas ühendus Luhanski Rahvavabariik lendlehte, milles teavitati kodanikke, et "... fašistlik hunta kavatseb viia meie maal läbi oma valimisi!" Kodanikke kutsuti üles eirama "...Kiievi hunta bursuilik-oligarhilisi valimisi...!" Ühtlasi märgiti, et "igaühe üle, kes läheb hunta valimistele, mõistetakse kohut sõjaaja seaduste järgi! Hunta valimiskomisjonide liikmed lastakse maha!"

27. oktoober
URJKN Info-analüütilise keskuse pressiesindaja teatel hukkus möödunud ööpäeva jooksul Smile lähistel kaks Ukraina sõjaväelast, andmed haavatasaanute kohta olid täpsustamisel.

28. oktoober
URJKN Info-analüütilise keskuse teatel hukkus möödunud ööpäeva jooksul kaks Ukraina sõjaväelast, kaks sai haavata.

29. oktoober
URJKN Info-analüütilise keskuse pressiesindaja teatel ei hukkunud möödunud ööpäeva jooksul ühtegi Ukraina sõjaväelast, üks sai haavata. Luhanski oblasti miilitsa teatel hukkus 28. oktoobri õhtul Stanõtsja Luhanskas üks Ukraina sõjaväelane. URJKN teatas hiljem selgituseks, et Ukraina sõjaväelane hukkus Stanõtsja Luhanskas snaipri kuulitabamusest 27., mitte 28. oktoobril.

30. oktoober
URJKN Info-analüütilise keskuse pressiesindaja teatel hukkus möödunud ööpäeva jooksul seitse Ukraina sõjaväelast, üksteist sai haavata.

31. oktoober
URJKN Info-analüütilise keskuse pressiesindaja teatel hukkus möödunud ööpäeva jooksul "terrorismivastase operatsiooni" (ATO) läbiviimise piirkonnas üks Ukraina sõjaväelane, 4 sai haavata. Avaldati valitsuse 30. oktoobri korraldus nr 1053, milles senistele ATO läbiviimise piirkonna asulatele Luhanski ja Donetski oblastis on lisandunud ka Harkivi oblasti asulaid.

17. juulil allatulistatud Malaisia reisilennuki õnnetuskohal viibinud Hollandi eksperdid ja OSCE esindajad leidsid uusi terroriaktis hukkunute jäänuseid. Hollandi valitsuse teatel on lennuki pardal viibinud 298 inimesest tuvastatud 289 hukkunu surnukehad. 

Intervjuus Ukrajinska Pravdale väljendas Ameerika Ühendriikide saadik Ukrainas Geoffrey Pyatt arvamust, et korruptsioon kujutab endast Ukraina julgeolekule suuremat ohtu kui vene tankid.

ÜRO teatel on Ida-Ukrainas sõjategevuse tulemusel hukkunud ametlikel andmetel vähemalt 4035 inimest ning 9336 inimest saanud haavata.

Kella kümneks õhtul olid Ukraina territooriumilt lahkunud Venemaale kõik järjekordse nõndanimetatud humanitaarabi kolonni sõidukid.

November

Novembri I pool

1. november 
URJKN Info-analüütilise keskuse juhataja asetäitja teatel hukkus möödunud ööpäeva jooksul kuus Ukraina sõjaväelast, kümme sai haavata. Fikseeriti valitsusvastaste relvajõudude teatav aktiviseerumine Donetski oblasti lõunaosas. 31. oktoobril tulistati valitsusvägede positsioone Granitne, Starognativka ja Pavlopili piirkonnas.

2. november 
URJKN Info-analüütilise keskuse pressiesindaja teatel hukkus möödunud ööpäeva jooksul kolm Ukraina sõjaväelast, seitse sai haavata. Mariupoli lähistel asuvas valitsusvägede kontrollpunktis toimus hommikul poole kaheksa ajal plahvatus, mille tagajärjel hukkus kaks sõjaväelast, üks sai haavata.

Ühendused Luhanski Rahvavabariik (LRV) ja Donetski Rahvavabariik (DRV) korraldasid juhtorganite valimised. LRV-s alustati eelvalimistega 28. oktoobril.

Donetski ja Luhanski oblastis fikseeriti suure hulga eraldusmärkideta sõjatehnika liikumine.

3. november 
URJKN Info-analüütilise keskuse pressiesindaja teatel ei hukkunud möödunud ööpäeva jooksul ühtegi Ukraina sõjaväelast ja ühtegi Ukraina sõjaväelast ei saanud ka haavata. Hommikul hukkus valitsusvastaste relvajõudude rünnakus kaks valitsusvägede võitlejat. 

Ukraina Rahvusliku Julgeoleku ja Kaitse Nõukogu kinnitas märkimisväärse hulga Venemaa Föderatsiooni sõjaväelaste kohalolu Donetski ja Luhanski oblastis. Sõjandusekspert Dmõtro Tõmtšuki teatel oli Infovastupanu andmetel Donbassis moodustatud 4 valitsusvastaste relvajõudude löögigruppi, isikkoosseisuga kuni 30 000 võitlejat.

4. november
URJKN Info-analüütilise keskuse pressiesindaja polkovnik Lõssenko teatel ei hukkunud möödunud ööpäeva jooksul ühtegi Ukraina sõjaväelast, kolm sai haavata. Lõssenko teatel täheldati valitsusvastaste relvajõudude suurimat aktiivsust Luhanski oblastis, Gradidest tulistati valitsusvägede positsioone Krõmske ja Girske lähistel.

Terrorismivastase operatsiooni (ATO) pressikeskuse teatel sooritasid valitsusvastased relvajõud päeva jooksul valitsusvägede vastu 33 rünnakut. Pavlopilis hukkus üks valitsusvägede võitleja, 5 valitsusvägede võitlejat sai haavata. Olukord oli kõige keerulisem Debaltseve piirkonnas. Valitsusvägesid rünnati Tšornuhhõne, Nikišõne, Ridkodubi, Miussi  ja Gostra Mogõla kurgaani juures. Donetski lennujaama tulistati naistekloostri ja kaubanduskeskuse suunast.

17. juulil allatulistatud Malaisia reisilennuki õnnetuskohal viibinud Hollandi eksperdid leidsid uusi terroriaktis hukkunute jäänuseid.

5. november
President Porošenko telefonivestluses USA riigisekretär John Kerryga olid arutluse all USA-Ukraina sõjalise koostöö üksikasjad, 21. novembriks kavandatud USA asepresident Joe Bideni Ukraina viisiidi üksikasjad ja muud küsimused.

URJKN Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul kaks Ukraina sõjaväelast, üheksa sai haavata.

Donetski lennujaama lähistel asuva keskkooli staadionile kukkus mürsk. Hukkus kaks jalgpalli mänginud õpilast, vähemalt kolm haavata saanud õpilast toimetati traumatoloogia osakonda. Amnesty International nõudis kohese, täieliku ja erapooletu uurimise korraldamist kooli mänguväljakul jalgpalli mänginud laste surma suhtes.

6. november
URJKN Info-analüütilise keskuse pressiesindaja polkovnik Lõssenko teatel ei hukkunud möödunud ööpäeva jooksul ühtegi Ukraina sõjaväelast, üheksa sõjaväelast sai haavata.

Terrorismivastase operatsiooni (ATO) pressiesindaja teatel jätkusid päeva jooksul valitsusvastaste relvajõudude rünnakud Donetski lennujaama ja valitsusõudude muude tugipunktide vastu. Päeva jooksul oli hukkunud kolm ja saanud haavata neli valitsusvägede võitlejat.

7. november
Möödunud ööpäeva jooksul hukkus viis Ukraina sõjaväelast, kuusteist sõjaväelast sai haavata. Päeva jooksul sai lahingutegevuses haavata 13 valitsusvägede sõdurit.

URJKN teatel fikseeriti 6. novembril Ukraina territooriumil Venemaa sõjatehnika – sealhulgas 32 tanki, 16 haubitsat ja 30 KamAZ veokit lahingumoona ja elavjõuga – liikumine Krasnõi Lutši suunas.

Valitsus võttis vastu määruse nr 1085, milles on loetletud Ida-Ukraina asulad, mille üle keskvalitsusel pole osaliselt või täielikult kontrolli. Loetelus on 23 Donbassi oblastilise alluvusega linna, 9 rajooni täielikult ja 1 rajoon osaliselt.

8. november
URJKN Info-analüütilise keskuse juhataja asetäitja teatel hukkus möödunud ööpäeva jooksul 3 Ukraina sõjaväelast, 15 sai haavata. Terrorismivastase operatsiooni (ATO) pressikeskuse teatel hukkus möödunud päeva jooksul üks Ukraina sõjaväelane, viisteist sõjaväelast sai haavata.

Vabadusraadio teatel jäädvustasid Associated Pressi ajakirjanikud Ida-Ukrainas vähemalt 80 eraldusmärkideta militaarsõidukist koosnevate sõjaväekolonnide liikumise, kaks kolonni olid Donetski ja üks kolonn Snižne lähistel.

9. november
URJKN Info-analüütilise keskuse pressiesindaja teatel hukkus möödunud ööpäeva jooksul kolm Ukraina sõjaväelast, kolmteist sõjaväelast sai haavata.

10. november[kaart
Möödunud ööpäeva jooksul hukkus kaks Ukraina sõjaväelast, viis sõjaväelast sai haavata.

Luure hinnangul oli Venemaa Föderatsioon koondanud Ukraina piirile 45-tuhandelise sõjaväe.

11. november
URJKN Info-analüütilise keskuse pressiesindaja teatel hukkus möödunud ööpäeva jooksul viis Ukraina sõjaväelast, kümme sõjaväelast sai haavata.

Pressiesindaja teatel lubasid Euroopa Julgeoleku- ja Koostööorganisatsiooni Ukraina erimissiooni esindajad teha kõik endast sõltuva, et nende liikmed ei avalikustaks tulevikus andmeid Ukraina väeosade paiknemise kohta.

Rahvusliku Julgeoleku ja Kaitse Nõukogu andmetel olid valitsusvastased relvajõud kavandamas rünnakut ning valitsusväed valmis neile vastu astuma. Meediaväljaannetes olid vaatluse all mitmed võimalikud tegevusstsenaariumid. NATO Euroopa vägede ülemjuhataja kindral Breedlove avaldas muret keskvalitsuse vastaste relvajõudude koondumise üle.

ÜRO Julgeolekunõukogu eesistujamaa Austraalia teatel toimub 12. novembril Julgeolekunõukogu erakorraline avatud istung Ukraina olukorra küsimuses.

12. november
Möödunud ööpäeva jooksul hukkus üks Ukraina sõjaväelane, viis sõjaväelast sai haavata.

Venemaa Relvajõudude sisenemist Ida-Ukrainasse viimaste päevade jooksul kinnitasid mitmed allikad, sealhulgas NATO ja OSCE. Eraldusmärkideta sõjaväeveokite ja rohelistes eraldusmärkideta mundrites sõjaväelaste kohalolust Donetski kesklinnas andis teada Reutersi ajakirjanik.

13. november
Möödunud ööpäeva jooksul tulistasid valitsusvastased relvajõud valitsusvägede positsioone 44 korral, hukkus neli valitsusvägede võitlejat, 19 sai haavata.

14. november
Möödunud ööpäeva jooksul hukkus üks Ukraina sõjaväelane, kuus sõjaväelast sai haavata.

15. november
Möödunud ööpäeva jooksul hukkus kümme Ukraina sõjaväelast ja vähemalt üheksa tsiviilisikut, kümme sõdurit ja kaksteist tsiviilisikut sai haavata. Valitsusvägede positsioone tulistati 62 korral, toimus kolm relvastatud kokkupõrget.

Novembri II pool

16. november
Möödunud ööpäeva jooksul tulistasid valitsusvastased relvajõud valitsusvägede positsioone 26 korral, toimus üks relvakokkupõrge; valitsusvägede poolel hukkunuid ei olnud, haavata sai kuus valitsusvägede võitlejat.

Malaisia reisilennuki õnnetuspaigal Hollandisse saatmiseks lennuki rusude kogumist alustanud eksperdid leidsid sündmuskohalt uusi terroriaktis hukkunute jäänuseid.

17. november
Möödunud ööpäeva jooksul hukkus kuus valitsusvägede võitlejat, üheksa sai haavata.

5. septembril kehtestatud nõndanimetatud relvarahu järgsel ajal olid keskvalitsuse vastased relvajõud laiendanud oma kontrolli all olevat ala 20–70 km laiuse maariba võrra.

18. november
Möödunud ööpäeva jooksul hukkus kuus valitsusvägede võitlejat, üheksa sai haavata, valitsusvägede positsioone tulistati enam kui 30 korral.

19. november
Möödunud ööpäeva jooksul hukkus kaks valitsusvägede võitlejat, kolmteist sai haavata.

President Putini pressiesindaja Dmitri Peskov kinnitas BBC-le antud intervjuus muuhulgas ka seda, et Ukrainas ei ole Venemaa Föderatsiooni sõjaväge ega tehnikat. Pressiesindaja sõnul olevat Venemaa sooviks saada 100-protsendiline garantii selle kohta, et Ukraina ei liitu NATO-ga. Suurbritannia saatkond Ukrainas avaldas oma Twitteri lehel Kremlile suunatud juhendi, kuidas tunda ära Ukraina territooriumil viibivaid ja Ukraina relvastuses mitteolevaid Venemaa T-72BM tanke.

20. november
Möödunud ööpäeva jooksul sai haavata kuus valitsusvägede võitlejat.

ÜRO teatel on 5. septembri vaherahu kehtimahakkamisest möödunud kaheksa nädala jooksul iga päev hukkunud keskmiselt 13 inimest.

21. november
Möödunud ööpäeva jooksul hukkus üks valitsusvägede võitleja, kaheksateist sai haavata, hukkus ka kaks rahulikku elanikku, neli sai haavata.

Kiievis visiidil viibinud USA asepresident Joe Bideni jättis president Porošenko vastaste protestide tõttu ära Iseseisvuse väljaku külastamise.

22. november
Möödunud ööpäeva jooksul hukkus neli valitsusvägede võitlejat, kümme sai haavata, valitsusvägede positsioone rünnati 79 korral. Olukord oli jätkuvalt pingeline Luhanski, Donetski ja Debaltseve piirkonna platsdarmidel.

23. november
Möödunud 24 tunni jooksul rünnati valitsusvägede positsioone 70 korral, ööpäev möödus valitsusvägedele kaotusteta.

Hollandi valitsuse teatel lõpetasid eksperdid Malaisia reisilennuki õnnetuskohalt lennuki rusude kogumise. Rusud toimetatakse Harkivist edasi Hollandisse.

24. november
Möödunud ööpäeva jooksul tulistati valitsusvägede positsioone 56 korral, hukkus kolm valitsusvägede võitlejat, 24 sai haavata.

25. november
URJKN Info-analüütilise keskuse pressiesindaja teatel hukkus möödunud ööpäeva jooksul üks Ukraina sõjaväelane, viis sõjaväelast sai haavata.

26. november
URJKN Info-analüütilise keskuse pressiesindaja teatel hukkus möödunud ööpäeva jooksul kaks Ukraina sõjaväelast, kaks sõjaväelast sai haavata.

27. november
Möödunud ööpäeva jooksul sai haavata viis Ukraina sõjaväelast, hukkus kaks tsiviilisikut, kaheksa tsiviilisikut sai haavata.

28 November 
URJKN Info-analüütilise keskuse pressiesindaja teatel hukkus möödunud ööpäeva jooksul üks Ukraina sõjaväelane, kolm sõjaväelast sai haavata.

Ukraina piirivalveteenistuse ülema kindralleitnant Viktor Nazarenko teatel on 409,3 km Ukraina-Venemaa vahelisest piirist (Donetski ja Luhanski oblastis) valitsusvastaste relvajõudude kontrolli all.

ÜRO andmetel oli Ida-Ukrainas konflikti algusest alates 25. novembri seisuga hukkunud 4356 inimest ja saanud haavata 10 016 inimest (15. novembri (või 11.novembri) seisuga oli hukkunuid 4132 ja haavatuid 9747).

29. november
Ukraina Rahvusliku Julgeoleku ja Kaitse Nõukogu Info-analüütilise keskuse juhataja asetäitja teatel hukkus möödunud ööpäeva jooksul üks Ukraina sõjaväelane, üksteist sõjaväelast sai haavata.

30. november
URJKN Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul kolm Ukraina sõjaväelast, viisteist sõjaväelast sai haavata.

Detsember

Detsembri I pool

1. detsember 
URJKN Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul kolm Ukraina sõjaväelast, neliteist sõjaväelast sai haavata. Polkovnik Lõssenko teatel osalesid rünnakutes Donetski lennujaamale Venemaa Föderatsiooni eriüksuste võitlejad.

2. detsember 
URJKN Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul kaks Ukraina sõjaväelast, neli sõjaväelast sai haavata.

3. detsember 
URJKN Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul kaks Ukraina sõjaväelast, viis sõjaväelast sai haavata.

4. detsember 
URJKN Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul üks Ukraina sõjaväelane, kolmteist sõjaväelast sai haavata.

5. detsember 
URJKN Info-analüütilise keskuse pressiesindaja polkovnik Lõssenko teatel hukkus möödunud ööpäeva jooksul kuus Ukraina sõjaväelast, kolmteist sõjaväelast sai haavata.

6. detsember 
Möödunud ööpäeva jooksul ei hukkunud ühtegi valitsusvägede võitlejat, seitse valitsusvägede võitlejat sai haavata. Valitsusvägede positsioone rünnati 58 korral.

7. detsember 
URJKN Info-analüütilise keskuse teatel hukkus möödunud ööpäeva jooksul kaks valitsusvägede võitlejat, kaheksa võitlejat sai haavata. Valitsusvägede positsioone rünnati 87 korral.

Gorlivka piirkonnas asusid valitsuse relvajõud lähivõitlusse keskvalitsuse vastaste relvajõududega, pommitamise tulemusel jäi linn elektrita. Lahingutegevuse tulemusel hukkus üks tsiviilisik, seitse sai haavata.

Donetskis hukkus kümme rahulikku elanikku, haavatasaanute arv oli täpsustamisel.

8. detsember kaart
Möödunud ööpäeva jooksul rünnati valitsusvägede positsioone 55 korral, hukkus üks valitsusvägede võitleja, üheksa Ukraina sõjaväelast sai haavata. Lahingutegevuse piirkonnas hukkus kuus tsiviilisikut, kolm sai haavata.

9. detsember 
URJKN Info-analüütilise keskuse pressiesindajateatel rünnati möödunud ööpäeva jooksul valitsusvägede positsioone 64 korral, hukkus kuus valitsusvägede võitlejat, seitse Ukraina sõjaväelast sai haavata.

Kella üheksast hommikul hakkas kehtima järjekordne relvarahu, "vaikse režiimi" nime all.

10. detsember 
Esmakordselt möödus ööpäev Ukraina sõjaväelastele kaotusteta. Lahingutegevuse piirkonnas sai haavata seitse tsiviilisikut.

11. detsember 
Rahvusliku Julgeoleku ja Kaitse Nõukogu Info-analüütilise keskuse pressiesindaja polkovnik Lõssenko teatel rünnati möödunud ööpäeva jooksul rünnati valitsusvägede positsioone 22 korral, hukkus kolm valitsusvägede võitlejat, kaheksa Ukraina sõjaväelast sai haavata. Öösel sisenes Venemaalt Ukrainasse 40 KAMAZ-i lahingumoonaga ja 2 KAMAZ-i elavjõuga.

Kaitseminister Stepan Poltorak kuulutas välja neljanda osalise mobilisatsiooni.

Donetski lennujaama rünnati vaid kahel korral.

12. detsember 
URJKN Info-analüütilise keskuse teatel oli lahingute piirkonnas hakanud järk-järgult toimima 9. detsembri hommikul alanud mõlemapoolne relvarahu, nn vaikne režiim. Möödunud ööpäeva jooksul ei fikseeritud rasketehnika, suurtükkide ja Gradide kasutamist. URJKN kinnitusel sai haavata üks Ukraina sõjaväelane, ükski valitsusvägede võitleja ei hukkunud. Järgmisel päeval kinnitati siiski kahe pataljoni Azov võitleja hukkumist ja kolme haavatasaamist.

Pealelõunal täheldati suure, kümnetest tankidest ja muust sõjatehnikast koosneva valitsusvastaste relvajõudude kolonni liikumist Mariupoli suunas.

Öösel hakkas Venemaalt Rostovi oblastist Ukraina poole liikuma enam kui 130 veokist koosnev nõndanimetatud "humanitaarabi" kolonn, mis oli järjekorras üheksas.

13. detsember 
Rahvusliku Julgeoleku ja Kaitse Nõukogu Info-analüütilise keskuse pressiesindaja polkovnik Lõssenko teatel möödusid viimased 24 tundi ukraina sõjaväele kaotusteta. Registreeriti 11 relvarahu ("vaikne režiim") rikkumist.

14. detsember 
URJKN Info-analüütilise keskuse juhataja asetäitja Volodõmõr Polevõi teatel möödus 13. detsember Ukraina sõjaväelastele kaotusteta. Valitsusvägede positsioone tulistati laskerelvadest ja mitmelasulisest raketiheitjast Grad 14 korral, sealhulgas Donetski lennujaama kolmel korral.

Luhanski oblasti kuberner Gennadi Moskali pressiteenistuse teatel avasid valitsusvastased relvajõud oblastis 13. detsembril valitsusvägede pihta laskerelvadest, miinipildujatest ja raketiheitjatest tule 11 korral. Pühapäeva, 14. detsembri, ennelõunase seisuga ei olnud tulistamisi täheldatud.

15. detsember kaart
Rahvusliku Julgeoleku ja Kaitse Nõukogu Info-analüütilise keskuse teatel möödusid viimased 24 tundi Ukraina sõjaväele kaotusteta. Terrorismivastase operatsiooni (ATO) läbiviimise piirkonnas vähenes valitsusvastaste relvajõudude rünnakute arv ja intensiivsus. Möödunud ööpäeva jooksul rünnati valitsusvägesid 7 korral miinipildujatest ja väikerelvadest. Soomustehnikat, suurtükke ja raketiheitjaid valitsusvägedevastastes rünnakutes ei kasutatud.

Pealelõunal sattus Donetski lennuvälja juures väikerelvade risttule alla OSCE Ukraina erimissiooni vaatlejate rühm.

ÜRO teatel oli 12. detsembri seisuga konfliktis hukkunud 4707 inimest ja saanud haavata 10 322 inimest. 12. detsembri seisuga oli Ida-Ukrainast asunud riigisiseselt ümber üle 542 tuhande inimese, üle 567 tuhande inimese oli lahkunud Ukrainast.

President Porošenkol olid Ukraina kriisi lahendamise võimalike teede suhtes telefonivestlused Angela Merkeli ja François Hollande'iga.

Detsembri II pool

16. detsember kaart
Rahvusliku Julgeoleku ja Kaitse Nõukogu Info-analüütilise keskuse teatel möödusid viimased 24 tundi Ukraina sõjaväele kaotusteta. Terrorismivastase operatsiooni (ATO) läbiviimise piirkonnas täheldati jätkuvalt valitsusvastaste relvajõudude rünnakute arvu ja intensiivsuse vähenemist.

17. detsember kaart
Rahvusliku Julgeoleku ja Kaitse Nõukogu Info-analüütilise keskuse pressiesindaja polkovnik Lõssenko teatel sai möödunud ööpäeva jooksul ATO läbiviimise piirkonnas haavata üks Ukraina sõjaväelane.

President Porošenkol oli telekonverents Vladimir Putini, Angela Merkeli ja François Hollande'iga.

18. detsember kaart
URJKN Info-analüütilise keskuse teatel ei saanud möödunud ööpäeva jooksul ükski Ukraina sõjaväelane surma ega haavata. Valitsusvägede vastu pandi toime kolmteist relvastatud provokatsiooni, neist kolm öösel. Valitsusvastased relvajõud jätkasid tehnika ja elavjõu koondamist Donetski oblasti Novoazovski ja Jassõnuvata rajoonis.

19. detsember kaart
URJKN Info-analüütilise keskuse teatel sooritasid valitsusvastased relvajõud möödunud ööpäeva jooksul valitsusvägede vastu üheksa relvastatud provokatsiooni, hukkus viis Ukraina sõjaväelast, seitse sai haavata.

20. detsember 
URJKN Info-analüütilise keskuse juhataja asetäitja Volodõmõr Polevõi teatel sai möödunud ööpäeva jooksul haavata kaks Ukraina sõjaväelast, hukkunuid ei olnud.

UNICEF-i teatel on märtsis alanud konfliktis saanud surma 44 last, umbes 130 tuhat last on olnud sunnitud ümber asuma.

21. detsember kaart
URJKN Info-analüütilise keskuse pressiesindaja polkovnik Lõssenko teatel sai möödunud ööpäeva jooksul haavata neli Ukraina sõjaväelast, hukkunuid ei olnud. Valitsusvägede vastu pandi toime 21 relvastatud provokatsiooni, neist kaks Donetski lennujaama vastu.

22. detsember kaart
URJKN Info-analüütilise keskuse pressiesindaja polkovnik Lõssenko teatel ei saanud möödunud ööpäeva jooksul ükski valitsusvägede võitleja surma ega haavata. Valitsusvastased relvajõud sooritasid Donetski lennujaama vastu üheksa relvastatud provokatsiooni, sealhulgas ühe rünnaku granaadiheitjate, snaipri- ja tulirelvadega.

President Porošenko õhtustes telefonivestlustes Vladimir Putini, Angela Merkeli ja François Hollande'iga lepiti kokku kolmepoolse Ida-Ukraina olukorra reguleerimise kontaktgrupi kokkusaamise suhtes Minskis kolmapäeval (24. XII) ja reedel (26. XII).

23. detsember kaart
URJKN Info-analüütilise keskuse teatel sai möödunud ööpäeva jooksul haavata kolm Ukraina sõjaväelast, hukkunuid ei olnud.

24. detsember kaart
URJKN Info-analüütilise keskuse teatel sai möödunud ööpäeva jooksul haavata kaks Ukraina sõjaväelast, hukkunuid ei olnud. Valitsusvägede positsioone rünnati 25 korral.

URJKN teatel on Venemaa ajavahemikus 30. oktoober kuni 9. detsember andnud Ida-Ukrainas tegutsevatele valitsusvastastele relvajõududele üle 256 tanki, 138 mitmelasulist raketiheitjat Grad, 402 soomustransportööri, 35 iseliikuvat suurtükki, 42 kahurit, 5 raketisüsteemi Buk.

Valgevene pealinnas Minskis lõppes õhtul OSCE-Ukraina-Venemaa kontaktgrupi kohtumine, millel osalesid OSCE esindaja Adelheid Tagliavini, Ukraina president Leonid Kutšma, VF saadik Ukrainas Mihhail Zurabov ning DRV ja LRV esindajad. Päevakavas oli endiselt neli küsimust:Donbassi "eristaatus", raskerelvastuse eemaleviimine rindejoonest, vangide vahetus ja humanitaarabi kohaletoimetamine. Oodatakse läbirääkimiste jätkumist 26. detsembril.

25. detsember kaart
URJKN Info-analüütilise keskuse teatel sai möödunud ööpäeva jooksul haavata üks Ukraina sõjaväelane, hukkunuid ei olnud.

Rahvuskaardi pressiteenistuse teatel sõitis hommikul kella üheksa ajal Luhanski oblastis Orehhovo asula juures miinile Rahvuskaardi veok. Plahvatuse tagajärjel sai üks Rahvuskaardi võitleja surma, teine haavata.

26. detsember kaart
URJKN Info-analüütilise keskuse teatel hukkus möödunud ööpäeva jooksul üks Ukraina sõjaväelane, üks valitsusvägede võitleja sai haavata.

Vaenupoolte vahel algas Donetski lähistel vangide vahetus. ITAR-TASS-i väitel vahetati 222 separatisti 150 Ukraina sõjavangi vastu ning mahult oli tegemist suurima vangide vahetusega alates konflikti algusest aprillis. Vangide vahetuse ulatus ja täpsem ajakava pole teada.

27. detsember 
Rahvusliku Julgeoleku ja Kaitse Nõukogu (URJKN) Info-analüütilise keskuse pressiesindaja polkovnik Lõssenko teatel sai möödunud ööpäeva jooksul haavata kolm Ukraina sõjaväelast, hukkunuid ei olnud; raskerelvastuse kasutamist ei fikseeritud.

Valitsusvastaste relvajõudude võitlejad vabastasid lisaks eelmisel päeval vabastatud 146 vangile veel 3 valitsusvägede võitlejat ja ühe tsiviilisiku.

28. detsember 
URJKN Info-analüütilise keskuse juhataja asetäitja Volodõmõr Polevõi teatel sai möödunud ööpäeva jooksul haavata kolm Ukraina sõjaväelast, hukkunuid ei olnud. Alates öösel kella poole ühest ei olnud Donbassis kuulda ühtegi lasku.

29. detsember kaart
URJKN Info-analüütilise keskuse teatel sai möödunud ööpäeva jooksul Mariupoli kaitsel surmavalt haavata üks Ukraina Rahvuskaardi võitleja.

30. detsember 
Rahvusliku Julgeoleku ja Kaitse Nõukogu (URJKN) Info-analüütilise keskuse pressiesindaja polkovnik Lõssenko teatel sai möödunud ööpäeva jooksul surma kolm Ukraina sõjaväelast, rügemendi Azov teated Piskõ küla juures hukkunud 6 võitleja kohta olid pressiesindaja sõnul täpsustamisel.

Ukraina armee sai kätte esimesed lepingulisel alusel soetatud ameerika relvastuse näidised.

31. detsember 
URJKN Info-analüütilise keskuse pressiesindaja polkovnik Lõssenko teatel sai möödunud ööpäeva jooksul haavata üks Ukraina sõjaväelane, hukkunuid ei olnud. Pressiesindaja teatel on fikseeritud uute Venemaa Relvajõudude üksuste saabumine Ida-Ukrainasse.

Valitsusvastased relvajõud ründasid Piskõ küla juures valitsusvägesid. Ebaõnnestunud rünnakus hukkunute seas oli ka neli VF Musta mere laevastiku merejalaväelast.

Sündmused alates 1. jaanuarist 2015 on kajastatud artiklis Donbassi sõja kronoloogia (2015. aasta jaanuar–märts).

Viited

Välislingid
 Карта АТО по состоянию на 25 сентября (в динамике). Sõjategevuse kaardid 1. juuli 2014 – 25. september 2014 (klikitavad)
 Ukraine crisis timeline – Ukraina kriisi kronoloogia (Inglise keeles)
 Ukraine v Russia militaries – in 60 seconds [Ukraina ja Venemaa sõjajõudude võrdlus, 60 sekundit video], BBC World News
 Information Resistance Ukraina sündmuste sageli uuendatav kajastus valitsusvälise organisatsiooni Information Resistance'i kodulehel (vene ja inglise keeles)
 Lahingus hukkunud sõjaväelaste loend ukrainakeelses Vikipeedias.
 6. september 2014. Имена и география российского "груза 200". ФОТО. Sõjas hukkunud Venemaa Föderatsiooni Relvajõudude võitlejate nimed ja päritolu Infovastupanu lehel.
 4. oktoober 2014 LostIvan: Russian soldiers and mercenaries lost in Ukraine (561), veebileht Ukrainas kaotatud VF sõdurite ja palgasõdurite kohta (7 keeles)
 John Sweeney. BBC Panorama – Putins Gamble (8/9/14). BBC-s linastunud dokumentaalfilm V. Putini osast Donbassi sõjas (29:04). 
 3. november 2014. Liga Novosti. Война России против Украины: хроника за октябрь [Venemaa sõda Ukraina vastu, kroonika oktoobri kohta] (vene keeles)

2014. aasta Ukrainas
2014
Sõda Donbassis